1. **PROCEDURA ZA UTISKIVANjE ID OZNAKA NA VOZILIMA I POTREBNA DOKUMENTA**

Potreba za utiskivanje ID oznake vozila ili motora konstatuje se tokom ispitivanja vozila radi homologacije ili prilikom vršenja Tehničkog pregleda.

U skladu sa članom 6. Pravilnika o utiskivanju ID oznaka (Pravilnik), ukoliko se utvrdi da utisnute identifikacione oznake na vozilu (ID oznaka vozila i ID oznaka motora) nisu u potpunosti čitljive (ili se iste ne nalaze na mestu, fabrički predviđenom za upisivanje) Tehnički pregled izdaje **Obrazac 1**, a Agencija za bezbednost saobraćaja (ABS) ili pravno lice, ovlašćeno od strane ABS, izdaje **Izveštaj o ispitivanju**. Uz ova dva dokumenta, neophodno je da bude priložena i fotogravija predmetne ID oznake.

Nakon prijema Obrasca 1 ili Izveštaja o ispitivanju, stranka je u obavezi da popuni Obrazac 2 (sadržan u Pravilniku), izvrši uplate odgovarajuće takse, pripremi očitanu saobraćajnu dozvolu (u slučaju da je vozilo registrovano), kao i drugi dokaz o poreklu i vlasništvu vozila ukoliko isto nije registrovano.

U slučaju da je na vozilu neophodno izvršiti Forenzički pregled obe ID oznake, uplate taksi je potrebno izvršiti za svaku ID oznaku posebno.

Dokaz o poreklu i vlasništvu vozila može biti očitana saobraćajna dozvola, uverenje iz službene evidencije vozila, carinska isprava, račun ili drugi dokument na osnovu koga se može steći uvid u informacije o statusu vozila.

Sva pripremljena dokumentacija (Obrazac 1 ili Izveštaj o ispitivanju, Obrazac 2, originali uplatnica predviđene takse, kao i dokaz o poreklu i vlasništvu vozila) predaju se na pisarnici Područne policijske uprave ili policijske stanice prema mestu prebivališta.

Izuzetak je sedište Policijske uprave za grad Beograd gde se zahtevi predaju direktno policijskim službenicima koji vrše forenzički pregled.

Dani i vremena početka pregleda definisani su za svaku Policijsku upravu i dati su u priloženoj tabeli.

|  |  |
| --- | --- |
| **Napomena:** | Forenzički pregledi vozila počinju tačno u naznačeno vreme (videti tabelu), a odgovarajuće potvrde (Obrazac 3) izdaju se nakon završetka pregleda svih vozila čiji pregled je predviđen za taj dan. Shodno tome, nije potrebno, u cilju zauzimanja reda i eventualno skraćenja vremena predviđenog za forenzički pregled, dolaziti ranije od vremena naznačenog u tabelama za svaku organizacionu jedinicu MUP-a ponaosob. |